Diari Oficial de la Generalitat Valenciana


Sumari del DOGV 9669, del 25-08-2023 (2023/8906)

RESOLUCIÓ de 21 de juny de 2023, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge de residus metàl·lics no perillosos en polígon industrial El Rubial, carrer 3, parcel·la 171, en el terme municipal de Villena. Expedient: (2090217) 168/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9669

Data del DOGV
:   25-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8906


Data del document
:   21-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 21 de juny de 2023, del director general de Qualitat i Educació Ambiental, per la qual es formula declaració d'impacte ambiental del projecte d'emmagatzematge de residus metàl·lics no perillosos en polígon industrial El Rubial, carrer 3, parcel·la 171, en el terme municipal de Villena. Expedient: (2090217) 168/2021/AIA. [2023/8906]  
  
«Declaració d'impacte ambiental  
Expedient: (2090217) 168/2021/AIA.  
Títol: Emmagatzematge de residus metàl·lics no perillosos.  
Promotor: Recuperaciones Dofetex, SL.  
Òrgan substantiu: Ajuntament de Villena. Expedient 2021/125T.  
  
Localització: polígon industrial El Rubial, carrer 3, parcel·la 171, Villena (Alacant).  
NIMA: 7875769976.  
  
Descripció del projecte  
Recuperaciones Dofetex, SL, promou un projecte d'emmagatzematge de residus metàl·lics no perillosos en el polígon industrial El Rubial, carrer 3, parcel·la 171, de Villena (Alacant). La instal·lació disposa de codi NIMA 6279119771 per a l'activitat de transport de residus no perillosos (RNP).  
L'activitat es desenvoluparà en la parcel·la 4629695OW6727R4212XZ, de 3.151 m² de superfície. En aquesta se situa una nau industrial tancada, de planta rectangular, estructura metàl·lica, tancaments de formigó, solera de formigó armat, construïda en planta baixa i entresolat. L'activitat es desenvoluparà en la planta baixa, en una superfície útil de 863,43 m² destinats a l'emmagatzematge i selecció dels residus metàl·lics. La parcel·la compta amb tots els serveis urbanístics necessaris per al desenvolupament de l'activitat: subministrament d'aigua potable, d'energia elèctrica, instal·lació de telefonia, accessos pavimentats, i connexió al clavegueram municipal.  
Els residus procediran principalment de deixalles originades durant l'elaboració de productes en la indústria de fabricació del metall (restes de perfils metàl·lics, etc.), així com de residus domèstics (llandes, envasos d'acer, etc). Es recepcionaran residus metàl·lics sòlids (ferralles) no perillosos. La instal·lació comptarà amb una línia específica per al reciclatge de residus d'aparells elèctrics i electrònics (RAEE). Es controlarà la presència de materials rebutjables, que no seran acceptats en les instal·lacions.  
El procés industrial consistirà en la recepció dels residus, la classificació, l'emmagatzematge temporal i el lliurament a gestors autoritzats. Els residus es compondran principalment per materials de ferro, acer, coure, llautó, alumini, bronze i aliatges ordinaris. Els materials, una vegada hagen sigut classificats s'emmagatzemaran per separat en contenidors específics identificats convenientment segons els criteris de classificació. També es disposaran prestatgeries metàl·liques de diversos nivells ancorades a parets i fixades a sòl. El procés serà manual. Es preveu un període de tres o quatre dies d'emmagatzematge en la nau abans del lliurament a una empresa especialitzada i autoritzada per al reciclatge, la valorització o l'eliminació dels materials. El consum d'energia elèctrica serà el necessari per a donar subministrament a l'enllumenat i a xicoteta eina manual.  
S'inclou una relació amb els tipus de residus admissibles i la capacitat de producció anual. La relació dels codis LER de residus per als quals se sol·licita l'autorització del gestor descrita en la documentació tècnica és la següent: 16 01 17, 16 01 18, 17 04 01, 17 04 02, 17 04 03, 17 04 04, 17 04 05, 17 04 06, 17 04 07, 17 04 11 i 20 01 40. Es preveu un emmagatzematge anual de 75 t de ferro, 50 t acer, 10 t acer inoxidable, 10 t alumini, 3 t bronze, 3 t llautó, 5 t cobre, i 1,5 t altres aliatges.  
  
  
Tramitació administrativa  
En data 22.10.2021, l'Ajuntament de Villena (òrgan substantiu) va traslladar a aquest òrgan ambiental una còpia de l'expedient de llicència ambiental amb la finalitat que es fera l'avaluació d'impacte ambiental del projecte. S'acompanyava de:  
. Projecte de llicència ambiental, de 29.12.2020.  
- Estudi d'impacte ambiental de 25.01.2021 (ESIA).  
. Certificat de la informació pública realitzada, de 05.10.2021.  
En dates 05.11.2021 i 24.10.2022 l'òrgan substantiu va remetre la documentació que completava l'expedient d'impacte ambiental. S'adjuntaven:  
. Sol·licitud d'avaluació d'impacte ambiental ordinària del projecte del promotor.  
. Certificat de compatibilitat urbanística, de 21.01.2022, de caràcter favorable.  
D'acord amb el certificat remés, l'òrgan substantiu va realitzar la informació pública de l'expedient per un període de trenta dies hàbils, mitjançant un anunci publicat en la seu electrònica de l'Ajuntament de Villena i en el BOP d'Alacant número 104 de data 03.06.2021, sense que s'hagen presentat al·legacions al projecte durant aquest període.  
Consideracions ambientals  
El Pla general municipal d'ordenació urbana de Villena va ser aprovat definitivament per la Comissió Tècnica d'Urbanisme en 07.03.91 (BOP 28.05.1991) i 16.10.1992 (DOGV 27.05.1993 i BOP 11.06.1993). L'activitat es desenvoluparà en sòl urbà industrial. És compatible amb el planejament urbanístic i amb les ordenances municipals, d'acord amb el certificat de compatibilitat urbanística que consta en l'expedient.  
Una vegada consultada la cartografia de la Infraestructura Valenciana de Dades Espacials, s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. Es troba en una zona afectada per envolupant de perillositat per inundació de la demarcació hidrogràfica del Xúquer i perillositat geomorfològica (vessaments) segons la normativa del Pla d'acció territorial sobre prevenció del risc d'inundació a la Comunitat Valenciana (PATRICOVA).  
  
L'actuació es localitza en sòl urbà afectat per perillositat d'inundació. De conformitat amb el PATRICOVA (art. 20), correspon a l'Ajuntament de Villena verificar-ne la incidència i imposar, quan siga procedent, condicions d'adequació de les futures edificacions, prenent com a referència les establides en el pla esmentat.  
L'ESIA inclou una descripció del projecte i de l'inventari ambiental de la zona. No es plantegen altres alternatives al projecte per situar-se en una nau tancada, en sòl urbà industrial amb accessos i infraestructures executades per al desenvolupament correcte de l'activitat. S'identifiquen les accions del projecte susceptibles de causar impactes ambientals significatius només en la fase de funcionament, perquè la nau industrial on es durà a terme es troba ja construïda. Considera que l'activitat és susceptible de produir impactes ambientals negatius sobre l'atmosfera, les aigües i el sòl. S'estableixen mesures protectores i correctores per a minimitzar-los i un programa de vigilància ambiental per a garantir el compliment i l'eficàcia d'aquestes mesures. Es complirà el que es disposa en la legislació en matèria de seguretat i salut en els llocs de treball.  
Pel procés productiu i el tipus de residus gestionats, l'activitat no serà susceptible de produir emissions contaminants a l'atmosfera ni de generar males olors durant el seu funcionament. S'inclou un estudi acústic per a justificar que, estant l'activitat en funcionament, amb l'atenuació del so que produeixen els tancaments de l'edificació, no se superaran els nivells de soroll transmesos a l'exterior permesos per la normativa. No obstant això, l'emmagatzematge i la manipulació de residus es considera una activitat potencialment contaminadora de l'atmosfera, de conformitat amb la Llei 34/2007, de 15 de novembre.  
  
El consum d'aigua es redueix a la utilització en lavabos i vestidors del personal. Les aigües residuals generades en l'activitat seran les sanitàries procedents dels lavabos i de la neteja de la nau que abocaran a la xarxa de clavegueram municipal. Com que només es recepcionaran residus no perillosos en estat sòlid, no es preveu que es generen abocaments de substàncies contaminants durant la valoració (recepció, classificació, emmagatzematge i venda). Per a previndre impactes ambientals negatius s'aplicaran les mesures preventives i correctores següents: manteniment adequat dels residus segons les condicions dels materials que els conformen; aïllament i separació individual dels residus de diferent naturalesa; ús de contenidors, envasos i recipients homologats en perfecte estat i l'establiment d'un pla de neteja periòdica que assegure l'ordenació i la neteja de les àrees de treball, així com el manteniment de les àrees de pas lliures d'obstacles.  
  
A més de les mesures proposades, la instal·lació haurà de disposar de material absorbent a bastament per a la recollida immediata de vessaments accidentals que pogueren produir-se (avaries en vehicles, presència de líquids en els envasos, etc.). La gestió dels abocaments es realitzarà d'acord amb la normativa en matèria de residus. El programa de vigilància ambiental inclourà controls en la qualitat dels abocaments a la xarxa de clavegueram que garantisquen el compliment del que s'estableix en les ordenances municipals.  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb el grup 6, epígraf c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
L'expedient ha observat els tràmits establits en la secció 1a, capítol 2 del títol 2 de la Llei 21/2013, de 9 de desembre, d'avaluació ambiental, i en la resta de disposicions aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que exercisc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que aplicables, el projecte de centre d'emmagatzematge de residus metàl·lics no perillosos promogut per Recuperaciones Dofetex, SL, en el polígon industrial El Rubial, carrer 3, parcel·la 171, de Villena (Alacant) sempre que es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que figura en l'expedient i de conformitat amb les condicions següents:  
  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Respecte a la línia específica per al reciclatge de RAEE, la instal·lació haurà de complir les condicions i els requisits establits en l'RD 110/2015, de 20 de febrer, relatius a sistemes d'emmagatzematge i classificació, idoneïtat dels recipients, impermeabilització de les zones d'emmagatzematge i tractament i en tot cas sota coberta, tractament de les aigües, capacitació del personal, etc.  
3. L'activitat es considera potencialment contaminadora de l'atmosfera, de conformitat amb la Llei 34/2007, de 15 de novembre, per estar inclosa en el Catàleg d'activitats potencialment contaminadores de l'atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l'explotació, el trasllat o la modificació substancial, el cessament o la clausura de l'activitat estan subjectes al règim d'autorització o notificació regulat en l'article 13 de la Llei 34/2007.  
4. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació l'eficàcia d'aquestes. La documentació haurà d'estar a la disposició de les autoritats competents.  
En els termes establits en l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà de produir els efectes que li són propis si, una vegada publicada en el Diari Oficial de la Generalitat Valenciana, no comença l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b. Contra aquesta declaració d'impacte ambiental no es pot presentar cap recurs, sense perjudici dels que, si escau, siguen procedents en via administrativa i judicial enfront de l'acte pel qual s'autoritza el projecte.  
  
Tercer  
L'òrgan substantiu haurà de tindre en compte degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de juny de 2023.- El director general de Qualitat i Educació Ambiental: Joan Piquer Huerga.»